SAUK-ondersoek hervat vandagHlaudi Motsoeneng. Foto: Catherine Rice/ANA Die parlementêre ondersoek na die sake van die beleërde SAUK sal na verwagting vanoggend voortgesit word met die getuienis van twee voormalige raadsvoorsitters. Ellen Tshabalala en Ben Ngubane, twee voormalige raadsvoorsitters wat deur verskeie getuies verbind is met die vinnige opgang van die omstrede SAUK-hoë, Hlaudi Motsoeneng, sal vandag deur LP’s ondervra word. Motsoeneng het in ŉ kort tydperk van die posisie as vervaardiger van ŉ Vrystaatse aktualiteitsprogram gevorder na die uitvoerende hoof van die openbare uitsaaier. Volgens verskeie getuies het Ngubane, wat vanaf Desember 2009 tot Maart 2013 die voorsitter van die raad was, Motsoeneng se bywoning van raadsvergaderings verskoon hoewel hy in hierdie tyd nie ŉ uitvoerende raadslid was nie. Volgens ander voormalige raadslede het Tshabalala voortgegaan om Motsoeneng te beskerm nadat sy oorgeneem het. Tshabalala het ook ŉ vergadering in Julie 2014 waargeneem wat gelei het tot Motsoeneng se permanente aanstelling as bedryfshoof, selfs nadat die openbare beskermer bevind het hy is nie geskik vir die posisie nie omdat hy, onder meer, oor sy matriekkwalifikasie gelieg het. Tshabalala het daardie jaar in Desember as raadsvoorsitter bedank nadat ŉ parlementêre ondersoek wat teen haar ingestel is, bevind het dat sy gelieg het toe sy beweer het dat sy ŉ BCom-graad het. Die twee sal na verwagting die laaste twee getuies wees om voor die ad hoc-komitee te getuig voordat die komitee met sy beraadslaging en die skryf van sy verslag begin. Die komitee het tyd tot einde Februarie om aan die Nasionale Vergadering verslag te lewer oor die ondersoek. Lees alle vorigte berigte oor die SAUK op Maroela Media.